România a devenit iadul infractorilor. Cazurile oribile care apar la știrile televiziunilor sunt urmarea deciziei politice a coaliției PSD-ALDE de a guverna prioritar pentru interesele indivizilor periculoși ai societății.

Cele două partide și liderii lor, Liviu Dragnea și C. A. C. P. Tăriceanu, precum și fostul ministru al Justiției, Tudorel Toader, au pe conștiință crime, violuri, tâlhării, șantaje și alte nenorociri comise de recidiviștii periculoși, puși în libertate prin legea recursului compensatoriu.

Dimensiunile ororii au fost dezvăluite de Ministerul Justiției ca urmare a unei întrebări adresate de deputatul Sorin Ioan Bumb (PNL). Toate cifrele se află în acest DOCUMENT.

Datele oficiale arată că într-un interval de 17 luni – de la 19 octombrie 2017 (data intrării în vigoare a legii recursului compensatoriu) și până în 15 martie 2019 – au beneficiat de favorurile infamei legi 16.217 deținuți, care astfel au fost puși în libertate înainte de termen.

Dintre aceștia, 968 au fost arestați din nou – procent de recidivă de 5,96%. Multe alte infracțiuni cu autor necunoscut pot fi atribuite acestor indivizi eliberați condiționat.

Dintre beneficiarii recursului compensatoriu, mulți – de ordinul miilor – erau condamnați pentru infracțiuni cu violență.

Categorii de infractori care au fost eliberați anticipat:

2.119 – pentru omor

795 – viol

3.570 – furt

2.365 – tâlhărie

105 – proxenetism

5 – pedofilie

9 – camătă

5 – terorism

218 – crimă organizată

123 – grup infracțional organizat

3 – profanarea de cadavre sau morminte

768 – trafic de droguri

561 – trafic de persoane, de minori și de migranți

73 – șantaj

407 – corupție și evaziune fiscală

69 – luare și dare de mită

82 – falsuri

1.397 – conducerea unui autovehicul fără permis sau sub influența alcoolului ori a drogurilor

Tudorel Toader zice că Dragnea, Iordache și Nicolicea au fost binefăcătorii criminalilor

După demisia sa forțată de la Ministerul Justiției, Tudorel Toader a început să facă dezvăluiri (pe Facebook) în legătură cu circuitul bolnav al legiferării în „regimul Dragnea-Tăriceanu”. Pe 4 mai, fostul ministru a scris despre legea recursului compensatoriu „pe înțelesul tuturor”, explicând cum s-a ajuns la suplimentarea zilelor-bonus de la 3 la 6.

Toader susține că ministerul condus de el a propus ca, în vederea eliberării condiționate, la 30 de zile de pedeapsă, executată în condiții necorespunzătoare, să se considere executate 3 zile de pedeapsă, dar suplimentarea acestor zile, de la 3 la 6 zile, a fost făcută de Camera Deputaților. Această instituție este condusă de Liviu Dragnea (președinte) și Florin Iordache (vicepreședinte), mari dușmani ai justiției. Foarte influent în jocurile murdare la Cameră este și un alt om de încredere al lui Dragnea, Eugen Nicolicea.

Tudorel Toader mai susține că, tot la Camera Deputaților, criteriile de evaluare pentru eliberarea condiționată au devenit mai lejere, începând de la spațiul de detenție și până la condițiile din arest.

Federația Sindicatelor din Administrația Națională a Penitenciarelor (FSANP) i-a reproșat lui Toader că a fost complice la adoptarea legii.